VSRS Sklep II Kr 14214/2023
Sodna praksa Vrhovnega sodišča, 2023-05-31

Barbara Zobec (preds.), dr. Primož Gorkič (poroč.), Mitja Kozamernik

podaljšanje pripora - podaljšanje pripora s sklepom Vrhovnega sodišča RS - pogoji za podaljšanje pripora - trajanje pripora

Pogoji za podaljšanje pripora s sklepom Vrhovnega sodišča niso izpolnjeni. Prvič, pripor zoper obdolženca se v času odločanja o predlogu ne izvršuje. In drugič, obdolženec je bil na podlagi sklepov preiskovalnega sodnika in zunajobravnavnega senata v priporu manj kot tri mesece.

Ker se pripor ne izvršuje neprekinjeno, bo treba v nadaljevanju postopka upoštevati dejansko trajanje pripora na podlagi sklepov preiskovalnega sodnika in senata, ki v času preiskave skupaj ne sme preseči treh mesecev.

Predlog za podaljšanje pripora se zavrne.

1. V obravnavani zadevi je bil obdolžencu pripor prvotno odrejen s sklepom preiskovalnega sodnika Okrožnega sodišča v Novi Gorici z dne 4. 3. 2023 iz razloga po 2. točki prvega odstavka 201. člena Zakona o kazenskem postopku (ZKP). Državni tožilec je predlagal pripor tudi iz razlogov po 1. in 3. točki prvega odstavka istega člena ZKP, vendar je senat Okrožnega sodišča v Novi Gorici predlog dne 8. 3. 2023 zavrnil. Istega dne je zavrnil tudi pritožbo obdolženčevega zagovornika zoper sklep o odreditvi pripora. Pravnomočni sklep je Vrhovno sodišče s sodbo XI Ips 14214/2023 dne 20. 4. 2023 razveljavilo.

Okrožno sodišče je medtem obdolžencu dne 31. 3. 2023 podaljšalo pripor iz razloga po 2. točki prvega odstavka 201. člena ZKP. Višje sodišče je 13. 4. 2023 zavrnilo zagovornikovo pritožbo in sklep potrdilo. Okrožno sodišče v Novi Gorici pa je dne 21. 4. 2023 odločilo, da se obdolžencu odredi pripor tudi iz razloga po 3. točki prvega odstavka 201. člena ZKP, zaradi utemeljenega suma drugih kaznivih dejanj (dveh kaznivih dejanj iz prvega odstavka 186. člena KZ-1, dveh kaznivih dejanj po prvem odstavku 296. člena KZ-1 in dejanja po prvem in tretjem odstavku 307. člena KZ-1). Na podlagi (dopolnjenega) sklepa o podaljšanju pripora je bil obdolženec priprt do 13.30 ure dne 2. 5. 2023. Sklep z dne 21. 4. 2023 je Višje sodišče v Kopru sicer razveljavilo in vrnilo v ponovno odločanje, vendar šele 5. 5. 2023.

Okrožno sodišče je s sklepom dne 28. 4. 2023 (le) iz razloga po 3. točki prvega odstavka 201. člena ZKP obdolžencu podaljšalo do 2. 6. 2023 do 13.30 ure (tudi zaradi kaznivih dejanj, zajetih s sklepom z dne 21. 4. 2023). Višje sodišče je dne 12. 5. 2023 zavrnilo pritožbo zoper sklep o podaljšanju pripora. Preiskovalni sodnik je dan pred tem, dne 11. 5. 2023, odredil odpravo pripora in izpustitev obdolženca na prostost.

2. Dne 24. 5. 2023 je senat okrožnega sodišča po razveljavitvi sklepa z dne 21. 4. 2023 ponovno odločal o predlogu za pripor in ga (za dejanja, zajeta s sklepom z dne 21. 4. 2023) tudi odredil. Naslednji dan je preiskovalni sodnik izdal trajno odredbo za privedbo obdolženca.

3. Preiskovalni sodnik je dne 9. 3. 2023 zoper obdolženca uvedel preiskavo zaradi utemeljenega suma poskusa kaznivega dejanja izsiljevanja po prvem odstavku 213. člena v zvezi s 34. členom KZ-1, dveh napeljevanj h kaznivemu dejanju umora po 116. členu v zvezi z drugim odstavkom 37. člena KZ-1 in kaznivega dejanja nasilništva po prvem odstavku 296. člena KZ-1. Sklep o uvedbi preiskave je v tem delu pravnomočen.

Preiskava je bila na predlog državne tožilke (vložen že dne 3. 4. 2023) razširjena: (i) dne 19. 5. 2023 s sklepom preiskovalnega sodnika (zaradi utemeljenega suma kaznivih dejanj po prvem odstavku 186. člena KZ-1, dveh kaznivih dejanj po prvem odstavku 296. člena KZ-1 in kaznivega dejanja po prvem odstavku 307. člena KZ-1); in (ii) dne 24. 5. 2023 s sklepom senata okrožnega sodišča še za eno dejanje iz prvega odstavka 186. člena KZ-1. Sklepa o razširitvi preiskave se torej nanašata na dejanja, zajeta s sklepoma o priporu z dne 21. 4. 2023 in 24. 5. 2023, in še nista pravnomočna.

4. Okrožna državna tožilka je dne 22. 5. 2023 vložila predlog za podaljšanje pripora. S predlogom je bil seznanjen obdolženčev zagovornik (dne 23. 5. 2023), ki se je o njem dne 24. 5. 2023 tudi izjavil. Preiskovalni sodnik je zagovornika zaprosil, naj predlog vroči tudi obdolžencu; v spisu ni izkazano, da bi bil obdolženec seznanjen s predlogom za podaljšanje pripora.

5. V pojasnilu, podanem na podlagi tretjega odstavka 205. člena ZKP, je preiskovalni sodnik navedel, da bo v nadaljevanju preiskave treba zaslišati priče (A. A. preko videokonference, B. B. in C. C.). Zaslišanje B. B. in C. C. je predvideno za 2. 6. 2023 in sta v priporu, A. A. pa je vključen v program zaščite prič.

6. Zoper obdolženca teče na podlagi sklepa o uvedbi preiskave z dne 9. 3. 2023 in sklepov o razširitvi preiskave (z dne 19. 5. in 24. 5. 2023) postopek zaradi dejanj, za katera je mogoče izreči nad pet let zapora (drugi odstavek 205. člena ZKP).

7. Pogoji za podaljšanje pripora s sklepom Vrhovnega sodišča niso izpolnjeni. Prvič, pripor zoper obdolženca se v času odločanja o predlogu ne izvršuje. Vrhovno sodišče je že sprejelo stališče, da je mogoče podaljšati le pripor, ki se tudi dejansko izvršuje (prim. sodbo XI Ips 25329/2021 z dne 19. 5. 2022). In drugič, obdolženec je bil na podlagi sklepov preiskovalnega sodnika in zunajobravnavnega senata v priporu od 2. 3. 2023 do 11. 5. 2023, torej manj kot tri mesece (prim. sklep Vrhovnega sodišča Republike Slovenije II Kr 53718/2020 z dne 29. 12. 2020).

8. Vrhovno sodišče je zato predlog za podaljšanje pripora zavrnilo. Ker se pripor ne izvršuje neprekinjeno, bo treba v nadaljevanju postopka upoštevati dejansko trajanje pripora na podlagi sklepov preiskovalnega sodnika in senata, ki v času preiskave skupaj ne sme preseči treh mesecev (prvi in drugi odstavek 205. člena ZKP).

Zakon o kazenskem postopku (1994) - ZKP  - člen 205, 205/1, 205/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.